བདུན་པ་སྟོན་པ་གཤེན་རབ་མི་བོའི་ཡོན་ཏན་ནི་བསམ་གྱིས་མི་ཁྱབ་པ་དང་།བརྗོད་ཀྱིས་མི་ལངས་སོ།།རྒྱུ་མཚན་ནི།མཛད་པ་ཆེན་པོ་བཅུ་གཉིས་དང་།མཛད་པ་འབྲིང་པོ་དྲུག་ཅུ།མཛད་ཕྲན་བརྒྱ་དང་རྩ་བརྒྱད་སོགས་མཛད་པ་ཐམས་ཅད་བསམ་ལས་འདས་སོ།།ཁོང་གི་ཡོན་ཏན་རླབས་ཆེན་པོ་དེ་ནི།རིག་པའི་གནས་ལྔའི་སྲོལ་བཏོད་པ་དང་།ནང་རིག་པའི་ཁོངས་སུ་གཏོགས་པའི་མདོ་ལུགས།སྔགས་ལུགས།རྫོགས་ཆེན་ལུགས་ཀྱི་བོན་བསྟན་པ་དང་།གཞན་དུ་ཞང་ཞུང་ན་ངན་གྲགས་ཅན་གཏོ་བུ་དོད་དེ་སོགས་བསྒྲལ་བའི་ཞིང་བཅུར་གྱུར་བའི་མཐུ་བོ་མི་དགུ་ཐར་ལམ་དྲངས་པ་དང་།བདུད་རྗེ་ཁྱབ་པ་སོགས་ནག་པོའི་ལས་ལ་ཕྱོགས་པའི་བདུད་རིགས་འབུམ་ཕྲག་བདེ་བའི་ལམ་ལ་དྲངས་པ།རྒྱལ་ཕྲན་དང་ཡུལ་སྡེ་སུམ་ཅུ་ལྷག་བར་གྱི་འགལ་བའི་མདུད་པ་བཀྲོལ་བ་སོགས་དང་།ལས་འབྲས་ཀྱི་རྣམ་བཞག་དེ་ཞང་ཞུང་།བོད།སྟག་གཟིག་ལ་སོགས་རྒྱལ་ཁབ་མང་པོའི་ཡུལ་དུ་སྤེལ་བ་མཛད།གཞན་དུ།ཁོང་ཉིད་ཀྱིས་ཞང་ཞུང་དང་བོད་ཀྱི་ཡི་གེ།རིག་གནས།བོན་ཆོས་སོགས་གསར་སྤེལ་མཛད་པ།བོན་སྒོ་མོ་བརྒྱད་ཁྲི་བཞི་སྟོང་གསུངས་པ་ལ་བརྟེན་ནས་སེམས་ཅན་ཐམས་ཅད་མཐར་ཐུག་སངས་རྒྱས་ཀྱི་གོང་འཕང་ཐོབ་པའི་མཛད་པ་སོགས་ནི་ཐུན་མིན་གྱི་ཡོན་ཏན་ནོ།།